จับตาศก.แผ่วกดดอกเบี้ยอีกรอบ
บลจ.ฟินันซ่า มองเศรษฐกิจไทยไตรมาส 2 ชะลอตัว เห็นดอกเบี้ยลดอีก ชูกอง 6 เดือน รับ 2.80%
11 มิ.ย. 2556

บลจ.ฟินันซ่า มองเศรษฐกิจไทยไตรมาส 2 ชะลอตัว เห็นดอกเบี้ยลดอีก ชูกอง 6 เดือน รับ 2.80% 
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า การปรับลดลงของอัตราดอกเบี้ยนโยบายในรอบที่ผ่านมาในอัตรา 0.25% เป็นไปตามที่คาดการณ์ไว้และหากไตรมาส 2 เศรษฐกิจไทยชะลอตัวลงอีก อาจเห็นดอกเบี้ยปรับลงอีกครั้ง
“สิ่งที่จะต้องติดตามต่อจากนี้ คือ ดอกเบี้ยนโยบายจะปรับตัวลงอีกหรือไม่ และภาวะการลงทุนจะเป็นอย่างไร ซึ่งตอนนี้ยังไม่มีการปรับลดประมาณการเศรษฐกิจไทยของปีนี้ลง หลังจากไตรมาสแรกขยายตัวต่ำกว่าคาด อีกทั้งภาวะการลงทุนผันผวน เพราะสหรัฐเริ่มจะยุติมาตรการคิวอี” นายธีรพันธุ์ กล่าว
อย่างไรก็ตาม จากสถานการณ์ดังกล่าว บลจ.ฟินันซ่า จึงออกกองทุนเปิดฟินันซ่าตราสารหนี้พลัสโรล โอเวอร์ 6 เดือน 3 (FAM FIPR6M3) มีผลตอบแทนประมาณ 2.80% ต่อปี เสนอขายระหว่างวันที่ 10-17 มิ.ย.2556 โดยอาจมีการลงทุนในเงินฝากธนาคารต่างประเทศและในประเทศ 
ด้าน บลจ.กรุงไทย (KTAM) เปิดจำหน่ายกองทุนเปิดกรุงไทยธนทรัพย์ บี 84 (KTSUPB84) เสนอขายวันที่ 1218 มิ.ย. 2556 อายุ 6 เดือน มูลค่า 7,000 ล้านบาท ลงทุนในตราสารหนี้ทั้งในและต่างประเทศ โดยลงทุนต่างประเทศในสัดส่วน 60% ของมูลค่าสินทรัพย์สุทธิของกองทุน คาดโดยต่างประเทศจะเน้นลงทุนในเงินฝากประจำ Bank of China , Abu Dhabi Commercial Bank , Bank Danamon และ Banco BTG Pactual S.A ในสัดส่วน 60% ของมูลค่าทรัพย์สินสุทธิของกองทุน ส่วนที่เหลือลงทุนตราสารในประเทศ ประเภท หุ้นกู้ , ตั๋วแลกเงิน สถาบันการเงิน บริษัทเอกชน ผลตอบแทนประมาณ 2.70% ต่อปี 
นอกจากนี้เปิดจำหน่ายกองทุนเปิดกรุงไทยสมาร์ทอินเวส 3 เดือน 3 (KTSIV3M3) อายุ 3 เดือน ถึงวันที่ 14 มิ.ย.2556 โดยกองทุนเน้นลงทุนพันธบัตรภาครัฐ เงินฝากธนาคารและตราสารหนี้สถาบันในประเทศ ได้แก่ ตั๋วแลกเงินของภาคเอกชน 58.33% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝากธนาคารธนชาติ ธนาคารทิสโก้ และธนาคาร RHB Thailand กองทุนนี้ปัจจุบันมีมูลค่าทรัพย์สินสุทธิกว่า 1,200 ล้านบาท ผู้ลงทุนจะได้รับผลตอบแทนประมาณ 2.55% ต่อปี
สำหรับแนวโน้มอัตราผลตอบแทนของตลาดตราสารหนี้ รุ่นอายุ 1เดือนถึง1 ปี มีการเปลี่ยนแปลง 1 ถึง 2 bps.โดยปัจจุบันอัตราผลตอบแทน อยู่ที่ระดับ 2.71 – 2.75% ส่วนพันธบัตรธนาคารแห่งประเทศไทยอายุ 3 เดือน ผลตอบแทนเฉลี่ยอยู่ที่ 2.52 % 
ส่วนภาพรวมตลาดตราสารหนี้ระยะสั้น ที่ประชุมคณะกรรมการนโยบายการเงิน (กนง.) ครั้งล่าสุด ณ วันที่ 29 พ.ค. 2556 มีมติให้ลดอัตราดอกเบี้ยนโยบายลง 0.25% ทำให้อัตราดอกเบี้ยนโยบายปัจจุบันอยู่ที่ 2.50% เพื่อลดค่าผันผวนของค่าเงินบาท จึงทำให้อัตราผลตอบแทนของทั้งเงินฝากและตราสารระยะสั้นของธนาคารพาณิชย์มีปรับตัวลดลง โดย อัตราดอกเบี้ยเงินฝากประจำของธนาคารพาณิชย์ไทยขนาดใหญ่ประเภท 3 เดือนอยู่ระหว่าง 1.60 – 3.00% สำหรับธนาคารขนาดเล็กและกลางอยู่ที่ประมาณ 1.70 – 2.85% ซึ่งเป็นอัตราก่อนหักภาษี ทั้งนี้ การลงทุนในกองทุนดังกล่าว มีโอกาสรับผลตอบแทนที่สูงกว่า เนื่องจากบุคคลธรรมดาไม่เสียภาษี